Binga die gorilla veilig ná ontsnapping by Pta-dieretuinDie Pretoriase dieretuin. (Foto: Facebook) ŉ Gorilla wat vlugtig uit sy kamp by die Pretoriase dieretuin ontsnap het, is weer ongedeerd terug. Die dieretuin het gesê Binga, ŉ 17-jarige gorilla, was minute ná sy ontsnapping weer terug in sy kamp en dat “niemand in enige stadium in gevaar was nie”. “Gepaste noodprosedures is gevolg om te verseker dat besoekers, personeel én Binga almal veilig is. Binga sal ekstra aandag van die veeartse kry terwyl hy van die ervaring herstel,” het die dieretuin Vrydag gesê. “Die dieretuin het hoogs opgeleide personeel wat weet hoe om sulke voorvalle te hanteer. Daar is ook borde wat aan besoekers verduidelik wat om te doen as ŉ dier sou ontsnap. Ons kan bevestig dat geen lewens in gevaar was nie.” ŉ Ondersoek is gelas om vas te stel hoe Binga uit sy kamp gekom het. Hy is lid van ŉ groep mannetjies wat deel vorm van die program vir Europese bedreigde spesies by die dieretuin. “Binga het in 2010 by die dieretuin in Pretoria aangekom en bring sy tyd meestal saam met Bonsenga, die dominante mannetjie in die groep, deur. Hy is baie teruggetrokke en skaam.”